《雨后见酴醾》
宋代·张埴

夜来一过雨，万红不留迹。
草木是寻常，奈何春失色。
园林肯忍耻，人眼看不得。
向来倾艳时，天女几夺织。
今朝有差事，泥土蒙文饰。
素花最后出，到骨是一白。
东官赏其韵，居然班十客。
着处合摇台，残垣不三尺。
故家美风味，可怜六月息。
相逢各默然，笑口不得擘。
造化则剧耳，风檐重嗟惜。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。